SPA บวก 3% โบรกฯเชียร์ “ซื้อ” เคาะเป้า 16.90 บ. คาดกำไรไตรมาส 3/61 โต 15%
SPA บวก 3% โบรกฯเชียร์ "ซื้อ" เคาะเป้า 16.90 บ. คาดกำไรไตรมาส 3/61 โต 15% โดย ณ เวลา 15.07 น. ราคาอยู่ที่ระดับ 13.80 บาท บวก 0.40 บาท หรือ 2.99% สูงสุดที่ระดับ 14 บาท ต่ำสุดที่ระดับ 13.40 บาท ด้วยมูลค่าการซื้อขาย 8.50 ล้านบาท
5 พ.ย. 2561

ผู้สื่อข่าวรายงานว่า ราคาหุ้น บริษัท สยามเวลเนสกรุ๊ป จำกัด (มหาชน) หรือ SPA ณ เวลา 15.07 น. อยู่ที่ระดับ 13.80 บาท บวก 0.40 บาท หรือ 2.99% สูงสุดที่ระดับ 14 บาท ต่ำสุดที่ระดับ 13.40 บาท ด้วยมูลค่าการซื้อขาย 8.50 ล้านบาท

ด้าน บล.เมย์แบงก์ กิมเอ็ง ระบุในบทวิเคราะห์ (2 พ.ย.) แนะนำ “ซื้อ” SPA ราคาเป้าหมาย 16.90 บาท/หุ้น โดยกำไรไตรมาส 3/61 คาดยังอยู่ในเกณฑ์ปกติ เพิ่มขึ้น 5% จากไตรมาสก่อน และเพิ่มขึ้น 15% จากปีก่อน ยังไม่ได้รับผลกระทบจากเหตุการณ์นักท่องเที่ยวจีนในเดือน ก.ค. อย่างไรก็ดี แม้ประมาณการกำไรปีนี้ดูจะสูงเกินไป 10% แต่ทว่าราคาหุ้นก็ได้สะท้อนปรับตัวลงมาถึง 19% จากจิตวิทยาเชิงลบในประเด็นดังกล่าวที่พูดถึงมากตั้งแต่เดือน ก.ย.
ขณะเดียวกัน valuation ก็ลดทอนลงมาจาก P/E 70 เท่าในปี 2560 สู่ P/E19F 25.5 เท่า ส่วนการเปิด Stretch Me สะท้อนว่า บริษัทไม่ได้นิ่งนอนใจ และมองหาโอกาสในธุรกิจ Medical Tourism และ พยายามเข้าไปใกล้ชิดกับพฤติกรรมผู้บริโภคอยู่ตลอดเวลา คงมุมมอง บวก และ แนะนำเริ่มทยอยสะสม “ซื้อ” ได้แล้ว
โดยคาดว่า SPA จะรายงานกำไรสุทธิในไตรมาสนี้ 51 ล้านบาท ขยายตัวเพิ่มขึ้น 5% จากไตรมาสก่อน และเพิ่มขึ้น 15% จากปีก่อน โดยไตรมาสนี้ SPA ยังไม่ได้รับผลกระทบจากเหตุการณ์อุบัติเหตุเรือล่มที่จังหวัดภูเก็ตที่เกิดในช่วงเดือน ก.ค. โดนนักท่องเที่ยวจีนยังยืนระดับ 8 แสนคน/ เดือน (9.3 – 8.7 – 6.5 แสนคน ตามลำดับ) แต่ทว่าผลของการอยู่ระหว่างเตรียมเปิดสาขา Let’s Relax 3 แห่งในช่วงปลายไตรมาส 3/61 และหน่วยธุรกิจใหม่ร้าน Stretch Me ในไตรมาส 4/61 ทำให้ค่าใช้จ่ายยังถูกตรึงในระดับสูง ส่งผลให้ EBITDA margin คาดจะอ่อนลงมาที่ 28.0% จาก 30.1% ในไตรมาสก่อน ซึ่งผลกำไร 9 เดือน ปี 2561 จะอยู่ที่ราว 64% ของประมาณการ ทำให้ประมาณการปี 2561 เริ่มมีสัญญาณว่าจะสูงไป 10-15%
 
ขณะที่ได้ทดลองใช้บริการร้านใหม่ของบริษัท ซึ่งเป็นสตูดิโอคลายกล้ามเนื้อที่เกิดจากการทำงานและออกกำลังกาย ให้บริการโดยนักกายภาพบำบัด ซึ่งร้านนี้มีกลุ่มเป้าหมายเป็นกลุ่มพนักงานบริษัท นักกีฬา และ นักท่องเที่ยว โดยสาขานี้ตั้งอยู่ในห้างสรรพสินค้า Central World ซึ่งมีอาคารสำนักงานขนาดใหญ่ตั้งอยู่ และยังเป็นแหล่งช้อปปิ้งของนักท่องเที่ยวอีกด้วย
โดยอัตราค่าบริการจะสูงกว่าการนวดไทย 1 เท่าตัว และผู้บริหารประเมินว่าร้านนี้จะให้อัตรากำไรระดับสูงเช่นเดียวกับ Let’s Relax ด้วยเงินลงทุนต่ำกว่า และเตรียมที่จะเปิดสาขาที่ 2 ทันทีในเดือน พ.ย. กันนี้ เรามองว่าธุรกิจนี้น่าจะไปได้ดี เพราะเป็นที่ต้องการของตลาด และสร้างความแตกต่างกับการใช้บริการในโรงพยาบาล (ดูรูปหน้า 2) – เราอยู่ระหว่างศึกษาเพื่อเตรียมข้อมูลนำเข้าสู่ประมาณการในปี 2562
อย่างไรก็ตาม แนะนำทยอยสะสม “ซื้อ” ราคาเหมาะสม 16.90 บาท/ หุ้น อิง DCF (WACC 8.6%, g 5%)  เนื่องจาก upside ปัจจุบันอยู่ในระดับน่าสนใจ 27% valuation ได้ผ่อนคลายลงมามากแล้ว ขณะที่ โมเดลธุรกิจยังสร้างสรรค์ และแข็งแกร่งมาก